Tartu Ülikooli Narva kolledži üliõpilasesindus

Tartu Ülikooli Narva kolledži üliõpilasesindus (TÜNK ÜE) on Narva kolledži üliõpilaste esindusorgan, mille peamine ülesanne on kaitsta ja edendada üliõpilaste õigusi ja huve kolledži tasandil. Üliõpilasesindus esindab kolledži üliõpilasi Tartu Ülikooli üliõpilasesinduses (TÜÜE) ning osaleb kolledži juhtimises ja otsustusprotsessides. Üliõpilasesindus korraldab mitmesuguseid üritusi, sealhulgas kultuuri- ja spordiüritusi, töötubasid, koolitusi ja arutelusid. Samuti tegeleb esindus üliõpilaste probleemide lahendamisega. TÜ Narva kolledži üliõpilasesindus teeb koostööd ka teiste Tartu Ülikooli allüksuste ja üliõpilasesindustega eesmärgiga edendada üliõpilaste ühiseid huve ja eesmärke. Lisaks sellele osaleb esindus aktiivselt Narva linna ja Ida-Virumaa noorteüritustel ja -projektides. Üliõpilasesinduse töö toimub vabatahtlikkuse alusel. "Studiosus Narovensis" on Tartu Ülikooli Narva kolledži noorte algatusena loodud taskuhäälingu projekt, mille nimi tuleneb ladina keelest ja tähendab "Narva tudeng". Taskuhäälingu algatas Inga Kaup, endine TÜ Narva kolledži üliõpilasesinduse esimees aastatel 2023-2024. Praegu õpib Kaup Tartu Ülikoolis erialal "Keeled ja mitmekeelsus koolis" kolmandal kursusel. Taskuhääling "Studiosus Narovensis" pakub oma kuulajatele põnevat ja harivat sisu, kutsudes saatesse mitmekesiseid ja huvitavaid inimesi. Saates käsitletavad teemad varieeruvad õpingutega seotud küsimustest kuni laiemate, kogu Eestit puudutavate aktuaalsete küsimusteni. Projekti eesmärk on luua platvorm, mis ühendab erinevaid vaatepunkte ja teadmisi, aidates rikastada kohaliku kogukonna ja laiemate kuulajate silmaringi. "Studiosus Narovensis" püüdleb selle poole, et pakkuda oma kuulajatele nii harivat kui ka meelelahutuslikku sisu, andes hääle mitmesugustele huvitavatele arvamustele ja ideedele. "Nartu" on Narva kolledži üliõpilasesinduse ajakiri, mille asutas Vladlen Pokrova, olles 2024/2025. aasta esimees. Ajakirja nimetus, "Nartu", on loodud kombinatsioonist kahest Eesti linnast, Tartu ja Narva, mille kaudu soovib ajakiri luua sidet üliõpilaste ja kolledži töötajate vahel. Ajakirja Nartu algatas Vladlen Pokrova 2024. aastal eesmärgiga pakkuda uuenduslikku platvormi, mis kajastaks nii kolledži kui ka üliõpilaste ja töötajate elu. Nimelt on Nartu loodud tähistamaks olulisi sündmusi ja tegevusi, mis toimuvad ülikoolide ja kõrgkoolide tasandil, samuti kajastama välisriikide uudiseid ja arengusuundi, mis võivad olla huvitavad ja kasulikud üliõpilastele. Nartu peamine eesmärk on jagada asjakohast ja aktuaalset teavet, mis puudutab kolledži tegevusi, üliõpilaste ja töötajate elu. Ajakirjas kajastatakse kolledži tegevust ja uudiseid: artiklid, intervjuud ja ülevaated kolledži päevakajalistest sündmustest, teadusuuringutest, konverentsidest ja muudest olulistest tegevustest. üliõpilaste ja töötajate elu: ajakiri kirjutab üliõpilaste saavutustest, töötajate panusest ning igapäevaelust kolledžis. välisinfot: ajakirjas käsitletakse ka rahvusvahelisi teemasid, et pakkuda üliõpilastele ja töötajatele laiemat maailmapilti ja teavet välisriikide teadusuuringute, akadeemiliste saavutuste ja kultuuriliste sündmuste kohta. "Kõrgharidusseadus". Riigi Teataja. 1. august 2020. § 15. Üliõpilase õigused ja kohustused lõige 1 punkt 5. Vaadatud 01.09.2024. Narva kolledži üliõpilaselu, vt "Üliõpilasesindus," (vaadatud 1. september 2024). Pokrova, V. (2024). Nartu [Ajakiri]. Calameo. Vaadatud 01.09.2024